kardosdrur/scandi-wiki huggingface dataset:
Alexander Kačaniklić

Alexander "Alex" Kačaniklić (født 13. august 1991 i Helsingborg, Sverige) er en svensk fodboldspiller, der spiller for FC Nantes i den franske League 1. Han har tidligere spillet for Fulham i den engelske Premier League og for danske F.C. København i efterårssæsonen 2014 på en lejeaftale fra Fulham. Han kom til Fulham fra Liverpool i 2010 efter en periode som ungdomsspiller.

Karriere

Ungdom 
Alexander Kačaniklić skiftede i sommeren 2007 fra sin barndomsklub Helsingborgs IF til engelske Liverpool.

Fulham 
Alexander Kačaniklić formåede ikke at få sin debut for Liverpool og skiftede tre år senere til Fulham i august 2010 sammen med sin finske holdkammerat Lauri Dalla Valle. Begge var en del af Paul Koncheskys skifte til Liverpool, som dermed blev genforenet med sin tidligere manager Roy Hodgson.

Watford 
Den 30. januar 2012 blev Kačaniklić udlejet til den engelske Championship-klub Watford. Her fik han sit senior-gennembrud, og efter et succesfuldt lejemål blev svenskeren kaldt tilbage til Fulham den 27. marts 2012.

Retur til Fulham 
Bare tre dage efter Kačaniklićs retur til Fulham fik han sin Premier League-debut, da han afløste en skadet Pavel Pogrebnjak mod Norwich. I samme kamp var Kačaniklić tæt på at score sit første mål for klubben, da en hård afslutning fra svenskeren blev pareret på overliggeren af Norwich-keeper John Ruddy.

FC København 
Den 1. september 2014 offentliggjorde flere kilder, at Kačaniklić ville skifte til FCK på en 1-årig lejeaftale. Det blev til en halvårlig aftale og Kačaniklić opnåede en række kampe for FCK i efteråret 2014 inden han vendte tilbage til Fulham ved lejemålets ophør.

Landshold 
Kačaniklić har (pr. 15. oktober 2013) spillet 14 kampe og scoret 3 mål for Sveriges landshold. Han debuterede den 12. oktober 2012 i en kamp imod Færøerne i VM Kvalifikation. Han blev skiftet ind i 62' minut, og bare 3 minutter senere, scorer han sit første mål og udligner til 1-1.
Kačaniklić har også repræsenteret sit land på U17 og U19 landsholdene.

Referencer

Eksterne henvisninger 
 Alexander Kačaniklić på soccerbase.com

Fodboldspillere fra Sverige
Fodboldspillere fra Watford F.C.
Fodboldspillere fra Fulham F.C.
Fodboldspillere fra Burnley F.C.
Fodboldspillere fra FC København
Ebbe Schwartz

Ebbe Schwartz (3. maj 1901 på Frederiksberg – 19. oktober 1964 Waikiki Beach i Honolulu) var en dansk fodboldleder. 

Schwartz blev student fra Vestre Borgerdydskole 1919 og derefter ansat i Ostindisk Kompagni 1919-1922. Han var i udlandet 1922-1924. Og blev ansat i faren H. V. Schwartzs (1865-1949) firma C F Riedel & Lindegaard, Jernstøberi & Maskinfabrik 1925, blev prokurist 1928 og medindehaver 1931. Efter farens død i november 1949 fortsættes firmaet af Ebbe Schwartz og Egon von der Lieth. 

Formand for Foreningen af Jernstøberiejere i København fra 1950; kasserer i Akademisk Boldklub 1940-1951; medlem af forretningsudvalget for Det Internationale Fodboldstævne 1938-1950 (sekretær 1946-1950), af bestyrelsen for Dansk Boldspil Union fra 1948 og formand fra 1950 frem til sin død 1964, af bestyrelsen og forretningsudvalget for Dansk Idræts-Forbund fra 1950, af repræsentantskabet for Københavns Idrætspark fra 1950, af bestyrelsen for DBUs hjælpefond fra 1953, af handelsflådens velfærdsudvalg, af Danmarks Olympiske Komité og af Players Status Committee og vicepræsident (1962-1964) i FIFA; præsident for UEFA 1954-1962.

Ebbe Schwartz døde af et hjerteanfald på vej hjem fra OL i Tokyo. Han er begravet på Frederiksberg Ældre Kirkegård.

Lederposter i fodboldsorganisationer 
 Formand for Dansk Boldspil-Union (1950-1964)
 Præsident for UEFA (1954-1962).
 Vicepræsident for FIFA (1962-1964)

Eksterne henvisninger 
 

Personer fra Frederiksberg
Fodboldledere fra Danmark
Fabrikanter fra Danmark
Formænd for Dansk Boldspil-Union
UEFA-præsidenter
Idrætsledere fra Danmark
Personer i Kraks Blå Bog (afdøde)
Artemio Franchi

Artemio Franchi (født 22. januar 1922, død 12. august 1983) var en italiensk fodboldleder. Han var formand for Italiens fodboldforbund (1967-1976, 1978-1980), Præsident for UEFA (1973-1983) og medlem af FIFAs Executive Committee (1974-1983). Han døde i en trafikulykke nær Siena den 12. august 1983.

ACF Fiorentinas hjemmebane og A.C. Sienas hjemmebane er begge opkaldt efter ham.

Fodboldledere fra Italien
UEFA-præsidenter
Marco Rubio

Marco Antonio Rubio (født 28. maj 1971 i Miami) er en amerikansk senator som repræsenterer Florida og Det republikanske parti. Han er tidligere medlem af Repræsentanternes hus i Florida (2001-2009); de to sidste år som Speaker of the House. 
 
Ved Floridas valg til USAs senat 2010 fik han 49% af stemmerne mod to andre kandidater. Han er en af tre senatorer i Senatet med latinamerikansk baggrund (de to øvrge er Bob Menendez og Ted Cruz). 

Den 13. april 2015 meddelte Rubio, at han vil søge nominering til republikanernes kandidat til præsidentvalget i USA 2016. 

Han er katolik, men sympatiserer med Christ Fellowship Church i West Kendall, Florida, som tilhører Sydstatsbaptisterne.

Kilder

Eksterne henvisninger 

 Marco Rubio på Senatets hjemmeside

Medlemmer af Senatet i USA
Præsidentkandidater fra USA 2016
Cubansk-amerikanere
Kristian Magdalon Bing

Kristian Magdalon Bing (30. maj 1862 i Bergen – 6. juli 1935 sammesteds) var en norsk jurist og bjergbestiger, sønnesøn af Lars Hess Bing, farfar til Jon Bing.

Bing var siden 1891 etableret som overretssagfører i sin fødeby. Han var en foregangsmand på tindebestigningens og fjeldsportens område. 1895 stiftede han til fremme af disse interesser Bergens Fjellmannalag, hvis leder han fremdeles var; han har udgivet Aarbog for Turistforeningen for Bergens By og Stift (1893 og 1895), Nordpolfarernes Triumftog ved Hjemkomsten til Norge (1896), et par bøger om de Bergenske Drengeforeninger samt offentliggjort mange afhandlinger om idræt og turistvæsen i fagpublikationer og dagspresse. Bing har også virket ivrig for genoptagelsen af Olavsdagen (Olsok, 29. juli, Olav den Helliges dødsdag) som nationalhistorisk minde- og festdag.

Kilder

Eksterne henvisniger 

 Kristian Magdalon Bing i Norsk biografisk leksikon

Jurister fra Norge
Bjergbestigere
Faglitterære forfattere fra Norge
Dansksprogede forfattere fra Norge
Norsksprogede forfattere fra Norge
Nordmænd i 1900-tallet
Kristian Magdalon
Salmonsens
Nicolai Christian Bing

Nicolai Christian Bing (19. marts 1835 – 10. april 1899) var en norsk ingeniør, sønnesøn af Lars Hess Bing.

Bing grundlagde 1870 "Bings Bjergnings- og Dykkerkompagni", i sit slags det første større foretagende i Norge og af stor betydning for udviklingen af norsk bjærgningsvæsen, blandt andet også ved at uddanne en større stab af norske dykkere. Den af Bing grundlagte virksomhed omdannedes 1892 til aktieselskabet "Det norske Bjergnings- og Dykkerkompagni«, der 1908 gik op i "Moss Værft-, Bjergnings- og Dykker-Co.", Moss, hvis dykkerafdeling atter fra 1. januar 1912 sammensluttedes med "Salvator, Vestenfjeldske Bjergnings- og Dykkerselskab", Bergen, og "Nordenfjeldske Dykkerselskab",
Trondhjem, til "Norsk Bjergningskompagni" med aktiekapital 1200000 kroner, hvis hovedsæde var Kristiania og som havde afdelingskontorer i Moss, Bergen og Trondhjem.

Kilder 

 

Ingeniører fra Norge
Erhvervsfolk fra Norge
Salmonsens
Nicolai Christian
Nordmænd i 1800-tallet
Lars Hess Bing

Lars Hess Bing (døbt 10. september 1761, død 22. april 1819) var en norsk sorenskriver og topograf, farfar til Nicolai Christian og Kristian Magdalon Bing. 

Bing kom 1776 i tjeneste hos sorenskriver T.A. Rosted på Inderøen og blev her i 13 år – til sidst som fuldmægtig, tog 1790 juridisk eksamen i modersmålet og fik strax efter beskikkelse som prokurator ved over- og underretterne. Han opholdt sig i de nærmest følgende år i København for at sollicitere og benyttede da tiden til at udarbejde sin beskrivelse over Norge med dets gamle bilande i leksikalsk form, der udkom 1796.

1795 var han bleven birkedommer og skriver samt forligelseskommissær på Læsø, hvorfra han 1806 forflyttedes som sorenskriver til Østre Raabygdelaget, 1810 til Ryfylke, 1813 til Søndhordland, hvor han døde. Sine topografiske arbejder vedblev han på Læsø og i Raabygdelaget og har leveret beskrivelser over begge. Hans Norges Beskrivelse havde betydning for sin tid, uagtet den i kritisk henseende er svag og mangelfuld.

Litteratur 
 Digitaliserte bøker av Bing hos Nasjonalbiblioteket.

Kilder 
 

Embedsmænd fra Danmark
Embedsmænd fra Norge
Prokuratorer fra Danmark
Jurister fra Danmark
Geografer fra Norge
Topografer fra Norge
Faglitterære forfattere fra Norge
Dansksprogede forfattere fra Norge
Danskere i 1700-tallet
Nordmænd i 1700-tallet
Nordmænd i 1800-tallet
Personer fra Trondheim
Lars Hess
Musik flow

Flow betyder ligesom stil, en genre der beskriver en bestemt bevægelse i udtrykt form af lyd. Et flow kan beskrive et tempo, en sangstil eller en anderledes form af lyrikangivelse. Dobbelt-tempo er kendt som et flow som bruges af bl.a. Flo Rida. 

Et flow kan ændre sig hele tiden og beskriver en bestemt betydning eller tempo af lyrik. Rappere som Namo har udviklet et flow i form af sang. Hans originale tekst til "Bare Vent Til Sommer" skulle oprindeligt rappes, men udviklede sig til sang, fordi han ændrede flow. Andre kunstnere ændrer konstant flow for at udvikle deres personlige horisonter og for at brede sig ud.

Musikteori
Drudkh

Drudkh er et black metal band fra Kharkiv, Ukraine. Deres lyrik omhander primært slaviske myter, årstiderne og ukrainsk skønlitteratur. Især forfatteren og digteren Taras Sjevtjenko er en stor inspiration.

Bandet er meget tilbageholdende hvad angår bandfotos, livekoncerter og udgivelse af deres lyrik.

Diskografi 
 2003: Forgotten Legends
 2004: Autumn Aurora
 2005: The Swan Road
 2006: Blood in Our Wells
 2006: Songs of Grief and Solitude
 2007: Anti-Urban 10"
 2007: Estrangement
 2009: Microcosmos
 2010: Handful of Stars
 2012: Eternal Turn of the Wheel
 2015: A Furrow Cut Short
 2018: They Often See Dreams About the Spring

Metalgrupper fra Ukraine
Musikgrupper fra 2003
Trafikregulering

Trafikregulering er regulering af trafik, almindeligvis bilister, cyklister og fodgængere. Trafikregulering kan være statisk, nemlig vejens udstyr, f.eks. skilte med hastighedsbegrænsning.

Trafikregulering kan også udføres af personel, der er bemyndiget hertil af Justitsministeren. Dette er primært Politiet, Militærpolitiet og Politihjemmeværnet samt særligt uddannede trafikofficials. Færdselsloven bestemmer, at sådan trafikregulering går forud for anden trafikregulering:

§ 4. Trafikanter skal efterkomme de anvisninger for færdslen, som gives ved færdselstavler, afmærkning på kørebane eller cykelsti, signalanlæg eller på anden måde, jf. § 95.Stk. 2. Trafikanter skal efterkomme de anvisninger for færdslen, som gives af politiet eller andre, som justitsministeren har bemyndiget til at regulere færdslen, jf. § 89. Disse anvisninger skal efterkommes forud for anvisninger i stk. 1.

Vold mod de, der udfører trafikregulering straffes som Vold mod den, der handler i offentlig tjeneste eller hverv, som flere sager om vold mod hjemmeværnsfolk har vist.

Det er ikke tilladt for almindelige trafikanter at regulere trafik, heller ikke som del af et optog, for eksempel som deltagere i motorcykeloptog.

Referencer 

Jura
Færdselsregler
Hans Ulrich Moritz von Scheel

Hans Ulrich Moritz von Scheel (19. juni 1753 i Rendsborg – 3. januar 1832 i Helsingør) var en dansk officer, bror til Heinrich Otto von Scheel.

Kun 8 år gammel blev han kornet reformé, 1763 sekondløjtnant og 1777 premierløjtnant. Efter at have flakket om ved forskellige regimenter havnede han 1785 i Danske Livregiment, hvor han 1787 blev kaptajn og 1798 major. 1803 fik han bataljon i Marinekorpset og deltog med dette i Københavns forsvar 1807. Efter englændernes bortgang blev han oberstløjtnant og kommandør for kystbevogtningen mellem København og Helsingør. Det følgende år var han en kort tid pladskommandant i Roskilde i anledning af spaniernes opstand og kom derefter til Kronborg, hvor han med en kort afbrydelse forblev resten af sin tjenestetid, først som interimskommandant og fra 1811 som virkelig kommandant; 1810 var han blevet oberst. Så længe krigen varede, havde Scheel en vanskelig og ubehagelig stilling; fæstningen kunne ikke beherske Sundets indløb. Det gik endda an med englænderne; thi med dem var man i krig, og dem skød man på, når man kunne træffe, og somme tider også for moralens skyld, når de var uden for skytsets rækkevidde; men værre var det med svenskerne, med hvem man fra 1809-13 levede i officiel fred; de drillede og udæskede på enhver måde Kronborgs kommandant ved at konvojere engelske skibe, stoppe postgangen, chikanere danske fartøjer og begunstige smuglere. Scheel måtte også kæmpe med indre fjender, idet Kronens Regiment, som udgjorde en del af garnisonen, 1812 gjorde mytteri, så at det måtte forlægges til andre egne. Samme år blev Scheel generalmajor og formand i en kommission, der skulle indgive forslag til Kronborgs indretning til en virkelig fæstning. Projekterne om at afbryde tårnene og nedtage slottets tage blev dog aldrig ført ud i livet. Fra november 1813 til februar 1814 var Scheel interimskommandant i København og vendte så tilbage til Kronborg, hvor han levede endnu en årrække, hædret af sin konge, der 1826 gav ham Kommandørkorset af Dannebrogordenen, og agtet af sine medborgere, der holdt meget af den gamle hæderlige kommandant "med det venlige Gubbeansigt". I 1818 ødelagde en stormflod en del af de ydre fæstningsværker mod havet, og von Scheel påbegyndte en genopførelse. Han gik af som generalløjtnant 1829 og døde ugift i Helsingør 3. januar 1832.

Kilder 
 August Tuxen, "Hans Ulrich Moritz von Scheel", i: C.F. Bricka (red.), Dansk Biografisk Lexikon, København: Gyldendal 1887-1905.
 Meddelser fra Krigsarkivet III, V og IX.

Personer i Dansk Biografisk Leksikon
Generalløjtnanter fra Danmark
Personer fra Rendsborg
Danskere i 1700-tallet
Danskere i 1800-tallet
Hans Ulrich Moritz
Kommandører af 1. grad af Dannebrog
Andris Viejāns

Andris Viejāns (lettisk:Andris Vējāns, fødenavn: Donats Kalnačs; født 20. april 1927, død 8. december 2005) var en letgallisk forfatter, digter, prosaiker og kritiker. Han var i flere år hovedredaktør på den lettiske litteraturavis, "Karogs", og modtog det lettiske parlaments æresmedalje i 1997.

Donats Kalnačs gik på grundskole i Dubulti fra 1934-1937. Resten af sin grundskoletiden foregik i Nirza, efterfølgende tog han sin gymnasielle uddannelse på Ludzas gymnasium fra 1942-1944. Fra 1945-1947 læste han på Rigas skolelærerinstitut, og i 1950 afsluttede han sin uddannelse i lettisk litteratur og sprog på den lettiske stats' pædagogiske institut.

Pseudonymer 
Viejāns, som i sig selv er et pseudonym, har brugt mange forskellige pseudonymer i sine udgivelser. Selvom hans rigtige navn er Donats Kalnačs, er det ikke det navn, han er kendt under. Af andre navne som Viejāns har brugt er der: Jorģis Greizacis, Nērzōnīts, Pēteris Tālums, Jēkabs Smējējs og Jānis Zars.

Udgivelser 
Viejāns har udgivet mere end 40 bøger samt 13 børnebøger.

Eksterne henvisninger 
 Andris Viejāns' bibliografi og biografi (på letgallisk)
 Andris Viejāns' bibliografi og biografi (på lettisk)

Personer fra Letland
Hans Jacob von Scheel

Hans Jacob von Scheel (født 23. august 1714 i København, død 21. januar 1774 i Frederikstad) var en dansk-norsk officer.

Karriere 
Han var søn af generalløjtnant Hans Heinrich von Scheel. Knap 16 år gammel blev han kadet og 3 år senere, nemlig i 1733, fændrik reformé ved fynske hvervede infanteriregiment. I 1734 ansattes han som virkelig fændrik ved generalløjtnant Henrik von Scholtens (fra 1735 kaldet holstenske) hvervede regiment, der med danske auxiliærtropper i tysk tjeneste deltog i felttoget ved Rhinen i Den Polske Arvefølgekrig 1734-35. 1735 blev han sekondløjtnant, 1737 premierløjtnant ved det ene norske hvervede regiment og 1738 kaptajn ved det andet norske hvervede regiment. Efter i 1746 at have erholdt karakter som major af infanteriet udnævntes han 1749 til ingeniørmajor og generalkvartermester-løjtnant ved den norske fortifikationsetat. I 1751 adjungeredes han chefen for denne etat, generalløjtnant Michael von Sundt, og erholdt generalkvartermesters karakter, hvornæst han 1752 afløste Sundt som generalkvartermester og chef for bemeldte fortifikationsetat. Han blev 1753 oberstløjtnant af fortifikationen og 1757 kammerherre. Ved Ingeniørkorpsets oprettelse ved sammendragning af fortifikationsetaterne i Danmark, Norge og Holsten 1763 vedblev han at gøre tjeneste som ingeniørmajor i Norge indtil udgangen af 1765. Samme år var han blevet udnævnt til generalmajor af infanteriet og kommandant i Frederikstad i Norge, hvor han døde 21. januar 1774.

Ægteskab 
Scheel, der fra 1748-60 ejede Frogner ved Christiania, ægtede 28. januar 1745 Catharine Christine Brüggemann (22. august 1725 – 27. marts 1800 i Nyborg), datter af oberstløjtnant Godske Hans Brüggemann til Ulriksholm og Østergård på Fyn (1677-1736) og dennes 2. hustru, Dorothea Hedevig f. Krag (1701-1728). Scheel og Catharina Christine havde 13 børn.

Litteratur 
 V.E. Tychsen, "Hans Jacob von Scheel", i: C.F. Bricka (red.), Dansk Biografisk Lexikon, København: Gyldendal 1887-1905.
 Danmarks Adels Aarbog 1893, s. 430.
 Anton Wilhelm Scheel: Stamtavle over en Familie Scheel, 1870, side 39f. - beskrivelse af deres 13 børn.
 V. E. Tychsen, Fortifikations-Etaterne og Ingenieurkorpset 1684-1893.

Personer i Dansk Biografisk Leksikon
Hans Jacob
Generalmajorer fra Danmark
Personer fra København
Ingeniørofficerer fra Danmark
Danskere i 1700-tallet
Godsejere fra Norge
Kammerherrer fra Danmark
Cyperns håndboldlandshold (herrer)

Cyperns håndboldlandshold er det cypriotiske landshold i håndbold for mænd som også deltager i internationale håndboldkonkurrencer.

De, forsøgte at kvalificere sig til VM 2007, hvor den endte på en 4. plads i gruppe 3. Det, deltager i kvalificeringen til EM 2014, hvor de skal spille i gruppe A, sammen med bl.a Finland, og Ukraine.

Holdet har endnu ikke deltaget i EM eller VM i håndbold.

Resultater

IHF Emerging Nations Championship
2017 - 4. plads

Eksterne henvisninger og kilder 
 Cyperns håndboldforbund  
 Cypern's håndboldforbund på ЕHF's hjemmeside 
 Profil på National Handball Teams.com 

Håndboldlandshold (herrer)
Herrehåndboldlandshold
Leda og Svanen

Leda og Svanen var en skulptur, der fra 1610/1611 til 1795 var opstillet på en høj søjle i Københavns havn mellem Slotsholmen og Christianshavn lige ved indløbet til Tøjhushavnen, hvor den blev regnet for Københavns vartegn. Motivet var taget fra den græske mytologiske fortælling om prinsessen Leda, der blev forført af Zeus klædt ud som svane.

Historie 

 

Monumentet blev til efter initiativ af Christian 4.. Arkitekten Laurids de Thurah skrev fejlagtigt i Den danske Vitruvius, at skulpturen var blev fragtet fra Kalmar til København som krigsbytte. Monumentet var rejst på en sandgrund i havneløbet, hvor der blev opført en lille kunstig ø med bolværk omkring. Stedet var kendt som Havfruegrunden, eftersom der var blevet set et stort antal havfruer i området ved tøjhuset.

Leda og Svanen kan ses allerede på Jan Diricksens udsigt over København fra 1611 og optræder på alle stik af Københavns inderhavn fra 1700-tallet.
I færd med at sejltrafikken i havnebassinet øges kom monumentet dog til at stå i vejen og blev derfor fjernet i 1798. Det vides dog ikke hvorhen, men kort før 1900 var det angiveligt at finde i en have på Frederiksberg Allé.

I anledning af Christianshavns 300 års jubilæum blev en kopi af monumentet opstillet på torvet i 1918.

I 2009 blev en bronzekopi af Anne Marie Carl Nielsens skulptur ”Havfrue” fra 1921 opstillet på Havfruegrunden.

Beskrivelse 
Monumentet bestod af en høj sandstenssøjle kronet med en figurgruppe i sten. Motivet var taget fra den græske mytologiske fortælling om prinsessen Leda, der var gift med den spartanske konge Tyndareus og blev forført af Zeus i skikkelse af en svane, med hvilken hun fik tvillingedøtrene Klytaimnestra og Helena.

Se også 
 Havfruegrunden

Referencer og noter 

Kunst fra Danmark
Statuer
Forsvundne bygninger, konstruktioner og anlæg i København
Københavns Havn
Stanley Rous

Sir Stanley Ford Rous (født 25. april 1895 i Suffolk, England, død 18. juli 1986 i London) var FIFAs sjette præsident fra 1961–74.

Han var også fodbolddommer. Han dømte 36 internationale kampe. I 1934 dømte han FA-cupfinalen mellem Manchester City og Portsmouth.

Rous blev adlet i 1949.

Referencer 

FIFA-præsidenter
Sportsfolk fra England
Fodbolddommere fra England
Dommere som har dømt FA-cupfinalen
Bankivahøne

Bankivahøne (Gallus gallus), også kaldet rød junglehøne, anses sammen med den grå junglehøne (Gallus sonneratii) at være stamformen til de moderne tamhøns. Den røde junglehøne blev domesticeret for flere tusinde år siden i Asien. Den findes vildt i Indien, Kina, Indonesien og Malaysia og på Filippinerne. 

Junglehøns
Ring (Horsens Kommune)

Ring er en lille landsby i Østjylland ca. 1 km fra Brædstrup mellem Horsens og Silkeborg.

Byens historie 
Byen nævnes første gang i 1409. Ring ligger i Horsens Kommune. Før 2007 hørte den til Brædstrup Kommune, og før kommunalreformen 1970 var den en del af Ring-Føvling Kommune.

Bygninger

Brædstrup kirke tidligere Ring-Føvling sogn

I byen ligger Brædstrup Kirke, der er opført i 1941 som afløser for Ring Kirke. Den var af røde mursten på en høj sokkel fra den tidligere romanske granitkirke fra 1494. Indvendig var kor og skib samt de lidet fremtrædende korsfløje forsynet med lave tøndehvælvinger. Granitdøbefonten med løvefigurer og alterkalken fra 1797 er fra den gamle Kirke. Tårnets underrum, der har bjælkeloft, tjener som forhal. Over den står kirkens orgel.

Ring Skole 
Skolen blev oprettet i 1889. Indtil 1927 bestod den af to klasser, men 1. januar 1927 blev der tilbygget en forskole med to klasser, og skolen fik fire klasser à ca. 45 børn. Skolen eksisterer ikke længere.

Ring forsamlingshus
I byen ligger Ring forsamlingshus, som Ring Borgerforening står for vedligeholdelse og udlejning af.

Kilder

Eksterne henvisninger 
 Ring forsamlingshus og Borgerforening

 

Byer i Horsens Kommune
Armando Diaz

Armando Diaz, 1. hertug af della Vittoria (født 5. december 1861, død 28. februar 1928) var en italiensk hertug, general og forsvarsminister.

Diaz begyndte sin militære karriere som elev ved militærakademiet i Torino, hvor han blev uddannet som artilleriofficer. Under Den italiensk-tyrkiske krig tjenestegjorde han som oberst og chef for det 93. infanteri. Han blev udnævnt til generalmajor i 1914. Ved udbruddet af første verdenskrig blev han udnævnt til overkommandoens operative afdeling og underlagt general Luigi Cadorna. Han blev udnævnt til to-stjernes general i juni 1916 og blev givet kommandoen over 49. division og senere 23. armekorps. Han efterfulgte Cadorno 9. november 1917 som øverstbefalende general for den italienske hær.

Kildeangivelser

Eksterne henvisninger 

Generaler fra Italien
Personer fra Napoli
Times New Roman

Times New Roman er en skrifttype som blev indført i den britiske avis The Times i 1931. 

Skrifttypen blev designet af Stanley Morison og Victor Lardent. Den blev taget i brug efter, at Morison havde skrevet en artikel, hvori han kritiserede avisen for den eksisterende serif skrifttype, Didone. Times New Roman er baseret på skrifttypen Plantin, og blev brugt i avisen første gang den 3. oktober 1932. Efter et år blev den lagt ud til kommercielt salg. Avisen brugte skrifttypen i 40 år, men nye produktionsteknikker og formatskifte til tabloid i 2004 har gjort, at avisen har skiftet skrifttype fem gange siden 1972. Alle skrifttyperne har været varianter af den originale New Roman skrifttype.

Selv om skrifttypen ikke længere bruges af The Times, anvendes den fortsat ofte ved bogtrykning og i tekstbehandlingsprogrammer, og er en af de mest succesfulde skrifttyper i historien.

Kilder 
 Om Times New Roman på typolis.de 

Skrifttyper